b'\n_START_ARTICLE_\nCriolls portuguesos\n_START_SECTION_\nOr\xc3\xadgens\n_START_PARAGRAPH_\nL\'exploraci\xc3\xb3 portuguesa d\'ultramar en els segles XV i XVI va donar lloc a l\'establiment de l\'Imperi portugu\xc3\xa8s amb assentaments comercials, fortificacions i col\xc3\xb2nies a \xc3\x80frica, \xc3\x80sia i Am\xc3\xa8rica. El contacte entre l\'idioma portugu\xc3\xa8s i les lleng\xc3\xbces natives va donar lloc a molts pidgins de base portuguesa, utilitzats com lingua franca en tot l\'\xc3\xa0mbit d\'influ\xc3\xa8ncia portuguesa. Amb el temps, molts d\'aquests pidgins foren nativitzats i esdevingueren noves lleng\xc3\xbces criolles estables._NEWLINE_Com \xc3\xa9s la norma en la majoria dels criolls, el l\xc3\xa8xic d\'aquests idiomes es pot remuntar a les lleng\xc3\xbces emparentades, generalment amb predomini de portugu\xc3\xa8s, mentre que la gram\xc3\xa0tica \xc3\xa9s majorit\xc3\xa0riament original i \xc3\xbanica per a cada crioll i amb poc semblan\xc3\xa7a amb la sintaxi del portugu\xc3\xa8s o de l\'idioma substrat._NEWLINE_Aquests criolls s\xc3\xb3n (o van ser) parlats majorit\xc3\xa0riament per comunitats de descendents de portuguesos, nadius, i de vegades d\'altres pobles de l\'imperi colonial portugu\xc3\xa8s._NEWLINE_Fins temps recents els criolls eren considerats dialectes "degenerats" del portugu\xc3\xa8s i indignes d\'atenci\xc3\xb3. Com a conseq\xc3\xbc\xc3\xa8ncia, hi ha poca documentaci\xc3\xb3 sobre els detalls de la seva formaci\xc3\xb3. A partir del segle 20 s\'increment\xc3\xa0 el seu estudi per part dels ling\xc3\xbcistes que donaren diverses teories. Segons la teoria monogen\xc3\xa8tica dels pidgins se suposa que en les fortaleses establertes pels portuguesos a la costa d\'\xc3\x80frica Occidental en els segles XV al XVIII es parlava algun tipus de llengua pidgin, coneguda com a pidgin portugu\xc3\xa8s d\'\xc3\x80frica Occidental, basat en el portugu\xc3\xa8s. Aquesta varietat va ser el punt de partida de totes les lleng\xc3\xbces pidgin i criolles. Aix\xc3\xb2 explicaria en certa manera per qu\xc3\xa8 els elements l\xc3\xa8xics portuguesos es poden trobar en molts criolls, per\xc3\xb2 el m\xc3\xa9s important, explicaria les nombroses similituds gramaticals  compartides per aquests idiomes, com la preposici\xc3\xb3 na , que significa "en" i/o "dins", que vindria de la contracci\xc3\xb3 portuguesa na vol dir "en la" (femen\xc3\xad singular).'